Жалба, подадена на 12 декември 2011 г. - Република Гърция/Комисия
(Дело T-632/11)
Език на производството: гръцки
Страни
Жалбоподател: Република Гърция (представители: I. Chalkias и S. Papaϊoannou)
Ответник: Европейска комисия
Искания на жалбоподателя
Жалбоподателят иска от Общия съд:
да уважи жалбата му;
да отмени в неговата цялост или частично Решение за изпълнение на Комисията от 14 октомври 2011 година за изключване от финансиране от страна на Европейския съюз на някои разходи, направени от държавите-членки в рамките на Европейския фонд за ориентиране и гарантиране на селското стопанство (ФЕОГА), секция "Гарантиране", на Европейския фонд за гарантиране на земеделието (ЕФГЗ) и на Европейския земеделски фонд за развитие на селските райони (ЕЗФРСР), нотифицирано под номер C (2011) 7105 и публикувано в ОВ L 270 от 15 октомври 2011 г., стр. 33, или, в противен случай, да го измени в съответствие с конкретно изложеното в жалбата;
да осъди Комисията да заплати съдебните разноски.
Правни основания и основни доводи
В своята жалба Република Гърция иска отмяна на Решение за изпълнение на Комисията от 14 октомври 2011 година за изключване от финансиране от страна на Европейския съюз на някои разходи, направени от държавите-членки в рамките на Европейския фонд за ориентиране и гарантиране на селското стопанство (ФЕОГА), секция "Гарантиране", на Европейския фонд за гарантиране на земеделието (ЕФГЗ) и на Европейския земеделски фонд за развитие на селските райони (ЕЗФРСР), нотифицирано под номер C (2011) 7105 и публикувано в ОВ L 270 от 15 октомври 2011 г., стр. 33, доколкото то се отнася до финансовите корекции, наложени на Република Гърция в рамките на схемата за единно плащане на площи и в рамките на схемите за преструктуриране и реконверсия на лозовите насаждения, на дестилацията и на помощите за някои видове употреба на мъста.
Що се отнася до корекцията в рамките на схемата за единно плащане на площи, жалбоподателят изтъква на първо място, че е неправомерно да се налагат финансови корекции в рамките на схемата за единно плащане на площи, с мотива, че: a) налагането на финансови корекции в рамките на първите години от прилагането на ОСП нарушава принципа на справедливостта и на сътрудничеството, б) прилагането на предишните насоки, съдържащи се в документ VI/5330/1997 по отношение на новата ОСП и на схемата за единно плащане на площи, не почива на никаква реална правна основа; след като такава правна основа не съществува, прилагането на тези предишни насоки по отношение на новата ОСП нарушава в съществена степен принципа на пропорционалност.
На второ място, жалбоподателят подчертава, че преценката на Комисията, съгласно която критериите за предоставяне на националния резерв не са в съответствие с разпоредбите на член 42 от Регламент № 1782/032 и с член 21 от Регламент № 795/2004 ‚се основава на неправилно тълкуване на тези разпоредби и на неправилна преценка на фактическата обстановка..
На трето място, жалбоподателят твърди във връзка с наложената фиксирана корекция от 10 %, че констатациите на Европейската комисия относно националните критерии за предоставяне на национален резерв, с неотчитането на всички пасбища при изчисляването на площите/референтните стойности и при определянето на средния регионален таван, не са нарушения на Регламент№ 1290/2005 и че Комисията неправомерно е наложила финансови корекции по реда на този регламент. Във всички случаи жалбоподателят поддържа, че Комисията е тълкувала и приложила неправилно член 31 от Регламент № 1290/2005, както и насоките от документ VI/5330/1997, тъй като a) дори и да се предположи, че направените от Комисията твърдения за нарушение що се отнася до критериите за предоставяне на националния резерв са основателни, те не са довели до изплащане на суми на лица, които нямат право на това и не са създали никакъв риск за FEAGA; б) тези твърдения за нарушение нямат връзка с отсъствието на ключов контрол и следователно те не оправдават налагането на фиксирана финансова корекция от 10 %.
Що се отнася до корекцията във винопроизводството, жалбоподателят поддържа, че Комисията е преценила неправилно фактите, по-конкретно в областите, свързани с лозарския регистър, с дестилирането и с помощите, предназначени за използването на мъста, задължителното дестилиране на вторичните продукти и преструктурирането и реконверсията на лозарските насаждения, очевидно неоправдаващи налагането на финансови корекции в процедурата по уравняване, която очевидно е несъразмерна на пропуските в системата за контрол.
____________
1 - Регламент (EO) № 1782/2003 на Съвета от 29 септември 2003 година относно установяване на общи правила за схеми за директно подпомагане в рамките на общата селскостопанска политика и за установяване на някои схеми за подпомагане на земеделски производители и за изменение на Регламенти (EИО) № 2019/93, (EО) № 1452/2001, (EО) № 1453/2001, (EО) № 1454/2001, (EО) 1868/94, (EО) № 1251/1999, (EО) № 1254/1999, (EО) № 1673/2000, (EИО) № 2358/71 и (EО) № 2529/2001 (ОВ L 270, стр. 1; Специално издание на български език, 2007 г., глава 3, том 49, стр. 177).
2 - Регламент (ЕО) № 795/2004 на Комисията от 21 април 2004 година за определяне на подробни правила за прилагането на схемата за единно плащане, предвидена в Регламент (ЕО) № 1782/2003 на Съвета относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (ОВ L 141, стр. 1; Специално издание на български език, 2007 г., глава 3, том 56, стр. 193).
3 - Регламент (ЕО) № 1290/2005 на Съвета от 21 юни 2005 година относно финансирането на Общата селскостопанска политика (ОB L 209, стр. 1; Специално издание на български език, 2007 г., глава 14, том 1, стр. 193).